MYSEN: Kommende torsdag tilbyr Ulvehøj et kurs for pensjonister og andre som ønsker å lære seg fallteknikk. Kurset er gratis.



– Jeg har drevet med judo i 52 år. Vi som driver med judo er spesialister på fallteknikk, påpeker han.

Stiv i kroppen

Ulvehøj er 68 år og kan lett sette seg inn i hvordan det er å bli engstelig på glatte og isete fortau.



– Jeg har trynet et par ganger denne vinteren på glattisen, men uten å brekke noe eller slå meg i det hele tatt, sier han.

Kurset, som skal holdes i judoklubbens lokaler i Anton H. Mysens gate 5, vil vare i cirka to til to og en halv time.



– Jeg legger opp til to økter, en på formiddagen og en på ettermiddagen, og kan ta imot maks 20 personer per økt.



– Min alder samt erfaring på området gjør at jeg er spesielt egnet til å lære eldre denne kunsten. Jeg vet hvordan det er å være stiv i kroppen. Det gir meg en god dose empati og innsikt, sier han.

Begge håndleddene

Her om dagen hørte han om en kvinne som hadde falt og brukket begge håndleddene.



– Det er helt typisk. Mange velger refleksivt å ta seg for med hendene. Men hender som har nådd en viss alder er ikke laget for å ta imot en kropp på 80–120 kilo.



– Stikkordet er å rulle. Gjør deg rund og prøv å ta imot med kroppen.

I tillegg til praktisk trening på en tjukkasmatte (myk og god), vil kursdagen også by på mental trening.



– Det handler om å lære hjernen til å styre musklene, sier han.



At kurset er gratis, er ifølge Ulvehøj helt i judoens ånd.



– Vi mener at vi har en forpliktelse overfor samfunnet, sier han.

Ulvehøj har tidligere lært det svenske alpinlandslaget riktig fallteknikk – nettopp for å unngå skader.